Siri kan hackes ved hjælp af radiobølger

En gruppe franske forskere har opdaget, at de personlige assistenter Siri og Google Now kan hackes forholdsvis enkelt ved hjælp af radiobølger. Endda på adskillige meters afstand – og uden at der ytres et eneste ord.

Hackere kan få adgang til samtlige de funktioner, som Siri og Google Now har adgang til. Der kan foretages opkald og sendes sms’er. Telefonens browser kan sendes til et malware-site, eller der kan sendes spam og såkaldte phishing-meddelelser via mail, Facebook eller Twitter. Eller som Vincent Strubel, leder af forskningsgruppen, udtrykker det:

“Alt det, du kan gøre med stemmen, kan gøres på afstand og diskret gennem elektromagnetiske bølger.”

Metoden har dog nogle alvorlige begrænsninger. Den virker udelukkende, hvis der tilsluttet et sæt hovedtelefoner (med mikrofon) til mobiltelefonen. Kablet bruges nemlig som antenne til at konvertere elektromagnetiske bølger til elektriske signaler, som telefonen opfatter som lyd fra brugerens mikrofon.

Google Now er desuden en tand mere sikker end Siri, idet man som default ikke kan tilgå Google Now fra låseskærmen. Det kan man med Siri på iPhone, med mindre det slås fra.

Forskerne hører hjemme hos ANSSI, der er et fransk regeringsorgan med fokus på digital sikkerhed. Opdagelsen er siden blevet udgivet af IEEE.

Siri kan hackes ved hjælp af radiobølger